D. Lipšic, podpredseda vlády a minister spravodlivosti SR: (2004-07-06):
Hneď na úvod by som rád zdôraznil, že vláda vo svojom programovom vyhlásení, ktoré bolo schválené v tejto snemovni, sa zaviazala k úprave ústavy, ktorá bude limitovať trestnoprávnu imunitu ústavných činiteľov len na imunitu, pokiaľ ide o výkon práv a povinností súvisiacich s výkonom tej ktorej ústavnej funkcie. Takto vytýčený cieľ je aj v súlade s Národným programom boja proti korupcii, ktorý bol prijatý ešte v roku 2000, ako aj odporúčaniami viacerých ďalších inštitúcií. Okrem toho v Národnom programe boja proti korupcii sa uvádza, citujem: „Ďalej bude potrebné zabezpečiť rozšírenie pôsobnosti NKÚ na kontrolu hospodárenia so všetkými verejnými prostriedkami a verejným majetkom bez ohľadu na to, či ide o centrálnu, alebo oblastnú úroveň,“ pričom rozšírenie kontrolných právomocí NKÚ na všetky verejné financie tiež odporúča viacero medzinárodných organizácií. Predložený materiál vznikol v úzkej koordinácii ministerstva spravodlivosti s Najvyšším kontrolným úradom aj odborom boja proti korupcii na Úrade vlády a je jednou z legislatívnych iniciatív, ktorá má zabezpečiť ochranu pred neprimeraným zvýhodňovaním vyčlenených skupín a transparentnosť a kontrolovateľnosť verejného života na všetkých úrovniach vrátane územnej samosprávy. Má sa odbúrať potreba udelenia súhlasu s trestným stíhaním u poslancov, sudcov Ústavného súdu, sudcov a u generálneho prokurátora, pričom zostáva zachovaný súhlas so vzatím do väzby ako krokom, ktorý smeruje k obmedzeniu osobnej slobody a pri NKÚ sa má umožniť plná kontrola územných samospráv a niektorých ďalších subjektov. Materiál sa predkladá aj ako návrh, ktorý napĺňa uznesenie tejto snemovne zo 6. marca minulého roku, kde sa konštatuje, že korupcia a klientelizmus vo verejnom živote je vážnym problémom a kde sa vyzvala vláda Slovenskej republiky hlasmi ústavnej väčšiny poslancov, aby urýchlene dopracovala a predložila Národnej rade návrhy zákonov, ktoré okrem iného zabezpečia aj obmedzenie trestnoprávnej imunity ústavných činiteľov. Dovoľte mi na záver, pán podpredseda, dve poznámky. Keď v histórii vznikal inštitút poslaneckej imunity, vznikal ako ochrana poslancov pred možnou svojvôľou výkonnej moci, v tom čase reprezentovanej kráľom. Parlament vznikol a jeho základná funkcia bola obmedzovať právomoci kráľa pri vyrubovaní daní. To bola prvá kompetencia parlamentu. A práve preto, aby kráľ nemohol znefunkčniť parlament, ktorý obmedzoval jeho moc tým, že by obmedzil osobnú slobodu napríklad počas cesty na rokovanie parlamentu členom zákonodarného orgánu, tak sa v určitom rozsahu, napríklad počas cesty alebo počas rokovania parlamentu zabezpečovala poslanecká imunita. V súčasnosti o obmedzení slobody výkonná moc nerozhoduje. Rozhoduje moc súdna, ale napriek tomu sme považovali za potrebné, aby zostala zachovaná právomoc Národnej rady a Ústavného súdu rozhodovať v tých prípadoch, kde je hrozba obmedzenia osobnej slobody bezprostredná. To znamená, kde ide o možné väzobné stíhanie. To by malo zostať v kompetencii Národnej rady u poslancov a Ústavného súdu u sudcov ústavného súdu, sudcov všeobecných súdov a u generálneho prokurátora. Samozrejme, rozhodnutie o vine a treste je vecou nezávislej súdnej moci, takže ani tam zneužitie zo strany moci výkonnej nie je vôbec aktuálne. Takisto by som pri rozšírení kompetencií NKÚ spomenul potrebu, aby aj finančné toky na úrovni samospráv boli transparentné. Posledné podozrenia z korupcie na úrovni územných samospráv, a nie je ich málo, poukazujú na potrebu riešiť kontrolu nezávislou inštitúciou aj územných samospráv, a to aj prostriedkov, ktoré nemajú na výkon štátnej správy. Rád by som zdôraznil, že kontrolovať samosprávy pri výkone ich právomoci a pri ich financovaní nebude exekutívny orgán, ale Najvyšší kontrolný úrad ako orgán, ktorý je od vlády nezávislý. Myslím si, že aj z dôvodu dôveryhodnosti demokratických procesov na úrovni samosprávy je dôležité, aby takúto kompetenciu Najvyšší kontrolný úrad dostal a Najvyšší kontrolný úrad plne spolupracoval pri príprave tejto novely ústavy. Z toho dôvodu si vás dovoľujem, vážené pani poslankyne, páni poslanci, požiadať o podporu návrhu novely ústavy a o posunutie návrhu novely ústavy do druhého čítania. Ďakujem.